ཚེག་ཚེག་ནི་ཚེག་ཁྱིམ་དང་ཚེག་ཁྱིམ་དབར་འདྲེས་ནོར་སེལ་ཕྱིར་སྦྱར་བ་ཞིག་ཡིན།གསེར་ཏོག་སུམ་རྟགས་དང་ཕྱིས་ཀྱི་བརྡ་སྤྲོད་པའི་བསྟན་བཅོས་ཁག་ཅིག་ནང་ཚེག་དང་དབྱངས་བཞི་ལསྲོག་གི་ཡི་གེཞེས་མིང་བཏགས་ནས་བོད་ཡིག་གི་སྲོག་ལྟ་བུར་གསུངས་པ་ནི་བོད་ཡིག་ལ་དེ་མེད་ན་བརྗོད་དོན་སྟོན་དུ་མེད་པའི་རྒྱུ་མཚན་གྱིས་ཡིན།བོད་ཡིག་ནི་སྒྲ་སྦྱོར་ཡི་གེ་ཡིན་མོད།འོན་ཀྱང་དཔྱིན་ཇིའི་ཡི་གེ་དང་།རྒྱ་གར་གྱི་ཧིན་དྷི་ལྟ་བུ་ཚེག་ཁྱིམ་རེ་རིའི་བར་དུ་སྟོང་ཆ་རེ་འཇོག་པ་མིན་པར།བརྗོད་པ་ཧྲིལ་པོའི་ཁྲོད་ཚེག་ཁྱིམ་དང་ཚེག་ཁྱིམ་དམ་དུ་འབྲེལ་ཞིང་བར་བར་དུ་ཚེག་གིས་གཅོད་དགོས་པ་ཡིན་ནོ།འོན་ཀྱང་དེང་དུས་གློག་ཀླད་འཕྲུལ་འཁོར་སོགས་སུ་བོད་ཡིག་འདི་ཉིད་བླུགས་དགོས་པས་ཁ་ཅིག་གིས།འདི་ལ་ཚེག་མང་བ་རྒྱུ་མཚན་དུ་བྱས་ནས་དབྱིན་ཡིག་སོགས་དང་འདྲ་བར་ཚེག་མི་དགོས་པར་དེའི་ཚབ་ཏུ་སྟོང་ཆ་འཇོག་ན་འཐུས་པའི་གྲོས་འཆར་འདོན་ཀྱང་དེ་ནི་ཤིན་ཏུ་མི་རིགས་ཏེ།གཅིག་ན་ཚེག་ཁྱིམ་རེའི་བར་ལ་སྟོང་ཆ་རེ་འཇོག་ན།ཚིག་གི་བར་ལ་དེ་བས་ཆེ་བའི་སྟོང་ཆ་དང་།དོན་ཚན་རེའི་བར་ལ་དེ་བས་ཆེ་བའི་སྟོང་ཆ་རེ་འཇོག་དགོས་པས་སྟོང་ཆས་གྲངས་མི་ཆོད་ལ།ཤོག་བུ་གྲོན་ཆེ་བའི་རྒྱུ་ལས་མ་འདས།གཉིས་སུ་ན།བོད་སྔ་མའི་ཤེས་རིག་མཐའ་དག་ཚེག་དང་ཚེག་གི་བར་ན་གནས་ཡོད་པས་ཚེག་དོར་ན་ཤེས་རིག་གི་ནོར་བུ་དེ་རྣམས་ཇི་ལྟར་བྱ།གསུམ་ན་བོད་ཡིག་ལག་བྲིས་སྐབས་ཚེག་དགོས་སམ་མི་དགོས།དེ་ཡང་མི་དགོས་ན།ཁོ་བོ་ཅག་ཕྱིས་སུ་བོད་ཡིག་ཀྱང་འབྲི་ཀློག་མི་ཤེས་པའི་བླུན་པོ་ཞིག་ཏུ་གྱུར་ངེས་པས།ཐུགས་རྗེས་གཟིགས་པར་ཞུ།ཨ་ཀྱང་ཀུ་རེ་སྟེ།དེ་ལྟར་བྱས་ན་ཟང་ཟིང་ལས་དགེ་མཚན་གཞན་མེད་ན་གློག་ཀླད་སོགས་སུ་ཚེག་མང་བས་ཪྙོག་དྲ་ཅུང་ཡོད་ནའང་མཐའ་གཅིག་ཏུ་མི་འདོར་ན་ལེགས་སོ།དེ་ལྟར་ཚེག་ནི་ཚེག་ཁྱིམ་རེ་རེའི་བར་དུ་ཐོན་དགོས་པ་ཆོས་ཉིད་ལྟ་བུ་ཡིན་ཀྱང་།དབུ་ཆེན་གྱི་འབྲི་ཆར་ཚིག་མཐར་ང་ཡིག་བྱུང་ན་ཤད་ཀྱི་གོང་དུ་ངེས་པར་ཚེག་འབྲི་དགོས་ལ་འདི་ལྟ་བུའི་ཚེག་དེ་ལཕྱི་ཚེགཞེས་བརྗོད་པ་ཡིན་ནོ།